-----------------------------------------------------------------------
  11. การจัดการ

  -----------------------------------------------------------------------

11.1 โครงสร้างการจัดการ

11.1.1 คณะกรรมการ

ปตท.สผ. มีคณะกรรมการทั้งสิ้น 2 ชุด ได้แก่ คณะกรรมการ ปตท.สผ. และคณะกรรมการตรวจสอบ 

(1) คณะกรรมการ ปตท.สผ. มีอำนาจหน้าที่ในการกำหนดนโยบาย แผนกลยุทธ์ วิสัยทัศน์ แผนงาน
งบประมาณในการดำเนินงานประจำปี การแต่งตั้ง ถอดถอนฝ่ายจัดการของ ปตท.สผ.
รวมทั้งติดตามการดำเนินงานต่าง ๆ ทั้งนี้ ในกรณีต่อไปนี้จะต้องขออนุมัติจากที่ประชุมผู้ถือหุ้น

(ก) การขายหรือโอนกิจการของ ปตท.สผ. ทั้งหมดหรือบางส่วนที่สำคัญให้แก่บุคคลอื่น

(ข) การซื้อหรือรับโอนกิจการของบริษัทอื่นหรือบริษัทเอกชนมาเป็นของ ปตท.สผ.

(ค) การทำ แก้ไข หรือเลิกสัญญาเกี่ยวกับการให้เช่ากิจการของ ปตท.สผ. ทั้งหมด
หรือบางส่วนที่สำคัญ การมอบหมายให้บุคคลอื่นเข้าจัดการธุรกิจของ ปตท.สผ.
หรือการรวมกิจการกับบุคคลอื่นโดยมีวัตถุประสงค์จะแบ่งกำไรขาดทุนกัน

คณะกรรมการ ปตท.สผ. มีจำนวนการทั้งสิ้น 15 คน โดยมีประวัติของกรรมการปัจจุบันและกรรมการที่พ้นจากตำแหน่งในเอกสารแนบ 1 ข้อ 17.1

(2) คณะกรรมการตรวจสอบมีหน้าที่และความรับผิดชอบ ดังนี้

(ก) สอบทานให้ ปตท.สผ. มีรายงานทางการเงินอย่างถูกต้องและเพียงพอ โดยมี
ผู้สอบบัญชีเข้าร่วมประชุมด้วยทุกไตรมาส

(ข) สอบทานให้ ปตท.สผ. ปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์ และกฎหมายที่เกี่ยวข้องกับธุรกิจของ ปตท.สผ.

(ค) พิจารณาการเปิดเผยข้อมูลของ ปตท.สผ. กรณีที่เกิดรายการเกี่ยวโยงกัน หรือรายการ
ที่อาจจะมีความขัดแย้งทางผลประโยชน์ให้มีความถูกต้องและครบถ้วน

(ง) สอบทานให้ ปตท.สผ. มีระบบการควบคุมภายใน
และระบบการตรวจสอบภายในที่เหมาะสมและมีประสิทธิผล
รวมทั้งมีหน้าที่สอบทานรายงานผลการตรวจสอบ แนวทางการตรวจสอบ
และประเมินผลการตรวจสอบการดำเนินงานด้านต่าง ๆ ของ ปตท.สผ.
ตามวิธีการและมาตรฐานที่ยอมรับโดยทั่วไป และประสานงานกับผู้สอบบัญชี

(จ) พิจารณา คัดเลือก และเสนอแต่งตั้งผู้สอบบัญชีของ ปตท.สผ.
รวมทั้งการพิจารณาเสนอค่าตอบแทน

(ฉ) พิจารณาความเสี่ยงที่สำคัญของ ปตท.สผ. และเสนอแนะวิธีป้องกันเพื่อลด ความเสี่ยงนั้น

(ช) ให้ความเห็นชอบการแต่งตั้ง โยกย้าย และการพิจารณาความดี ความชอบ
หรือการลงโทษหัวหน้าหน่วยงานเกี่ยวกับการตรวจสอบ

(ซ) ให้ความเห็นชอบแผนงานการตรวจสอบของหน่วยงานเกี่ยวกับการตรวจสอบ

(ฌ) พิจารณากลั่นกรองงบประมาณและอัตรากำลังของหน่วยงานเกี่ยวกับการตรวจสอบ

(ญ) พิจารณาประเมินผลการกำกับดูแลกิจการของคณะกรรมการตรวจสอบ
และจัดทำเป็นรายงานเปิดเผยไว้ในรายงานประจำปีของ ปตท.สผ.

(ฎ) ประธานกรรมการตรวจสอบ หรือกรรมการตรวจสอบต้องเข้าร่วมประชุมผู้ถือหุ้นของ ปตท.สผ.
เพื่อชี้แจงในเรื่องที่เกี่ยวกับคณะกรรมการตรวจสอบหรือการแต่งตั้งผู้สอบบัญชีด้วย

(ฏ) พิจารณาทบทวนเพื่อปรับปรุงกฎบัตรคณะกรรมการตรวจสอบเป็นประจำทุกปี

(ฑ) ปฏิบัติการอื่นใดตามที่คณะกรรมการมอบหมาย

คณะกรรมการตรวจสอบชุดที่ได้รับแต่งตั้งเมื่อปี 2541 ได้หมดอายุเมื่อวันที่ 18 มิถุนายน 2544 และเมื่อวันที่ 26 มิถุนายน 2544 คณะกรรมการบริษัทได้แต่งตั้งให้กรรมการชุดเดิมเป็นกรรมการตรวจสอบต่อไปอีกวาระหนึ่งเป็นเวลา 3 ปี ได้แก่ นายวุฒิพันธุ์ วิชัยรัตน์ เป็นประธานกรรมการตรวจสอบ และ พลโทเลิศรัตน์ รัตนวานิช และนายจุลสิงห์ วสันตสิงห์ เป็นกรรมการตรวจสอบ

11.1.2 ผู้บริหาร

 ปตท.สผ. มีประวัติของผู้บริหารดังปรากฏในเอกสารแนบ 1 ข้อ 

11.1.3 ผู้จัดการอาวุโสฝ่ายเลขานุการบริษัท นายธีรศักดิ์ ตันเจริญลาภ
และทำหน้าที่เป็นเลขานุการของคณะกรรมการตรวจสอบด้วย

11.2 การสรรหากรรมการและผู้บริหาร

11.2.1 การสรรหากรรมการ

ปตท.สผ. ไม่มีคณะกรรมการสรรหา แต่เมื่อมีตำแหน่งกรรมการ ปตท.สผ. ว่างลงตามวาระหรือไม่ก็ตาม ปตท. โดยคณะกรรมการ ปตท. ซึ่งเป็นผู้ถือหุ้นใหญ่ ประกอบด้วยผู้ทรงคุณวุฒิจำนวน 15 คน ตามพระราชบัญญัติการปิโตรเลียมแห่งประเทศไทย พ.ศ. 2521 และที่แก้ไขเพิ่มเติม จะทำหน้าที่โดยปริยายเป็นคณะกรรมการสรรหา และแจ้งชื่อบุคคลซึ่งมีคุณสมบัติเหมาะสมมาให้ ปตท.สผ. ซึ่งเมื่อมีการประชุมผู้ถือหุ้นหรือคณะกรรมการ ปตท.สผ. เพื่อทำการเลือกตั้งกรรมการ ปตท.สผ. ทดแทนกรรมการที่ว่างลง ผู้รับมอบฉันทะจาก ปตท. หรือกรรมการ ปตท.สผ. ซึ่งเป็นกรรมการ ปตท. หรือผู้บริหาร ปตท. จะเป็นผู้เสนอชื่อบุคคลที่คณะกรรมการ ปตท. สรรหาแล้วดังกล่าวต่อที่ประชุมผู้ถือหุ้นหรือที่ประชุมคณะกรรมการ ปตท.สผ. แล้วแต่กรณี เพื่อพิจารณาเลือกตั้งให้ดำรงตำแหน่งต่าง ๆ ต่อไป ทั้งนี้ ในการประชุมผู้ถือหุ้นใช้มติเสียงข้างมากของผู้ถือหุ้นทุกรายที่มาประชุมและมีสิทธิออกเสียงลงคะแนน ซึ่งรวมถึงผู้ถือหุ้นรายย่อยด้วย และในการประชุมคณะกรรมการ ปตท.สผ. ใช้มติสามในสี่ของจำนวนกรรมการที่ยังเหลืออยู่

11.2.2 การสรรหาผู้บริหาร

 กรรมการผู้จัดการใหญ่ได้รับมอบอำนาจให้เป็นผู้พิจารณาบรรจุและแต่งตั้งบุคคลที่มีความรู้ ความสามารถ และประสบการณ์ในธุรกิจของ ปตท.สผ. ได้ โดยดำเนินการคัดเลือกตามระเบียบการบริหารงานบุคคล และรายงานให้คณะกรรมการ ปตท.สผ. ทราบ ซึ่งในกรณีบรรจุจากภายนอกจะต้องผ่านการสัมภาษณ์โดยคณะกรรมการสัมภาษณ์ด้วย

11.3 ค่าตอบแทนผู้บริหาร

11.3.1 ค่าตอบแทนที่เป็นตัวเงิน

  (1) ค่าตอบแทนรวมของกรรมการ
  ประกอบด้วยเบี้ยประชุมและโบนัสกรรมการซึ่งจำนวนกรรมการในปี 2544 มีทั้งหมด 17 คน
  รวมเป็นเงินทั้งสิ้นจำนวน 4,896,256 บาท

  (2) ค่าตอบแทนรวมของผู้บริหาร
  ประกอบด้วยเงินเดือนและเงินรางวัลประจำปีซึ่งจำนวนผู้บริหารในปี 2543 มีทั้งหมด 10 คน
  รวมเป็นเงินทั้งสิ้นจำนวน 39,529,221 บาท

11..3.2 ค่าตอบแทนอื่น

ค่าตอบแทนอื่น ได้แก่ เงินสมทบกองทุนสำรองเลี้ยงชีพของผู้บริหาร 10 คน รวมเป็นเงินทั้งสิ้นจำนวน 4,176,798 บาท

11.4 การกำกับดูแลกิจการ

ปตท.สผ. ได้ดำเนินงานภายใต้การกำกับดูแลของคณะกรรมการบริษัท โดยกำหนดให้มีการปฏิบัติตาม
ข้อบังคับของบริษัท กฎหมายว่าด้วยหลักทรัพย์ และตลาดหลักทรัพย์ ข้อกำหนดของตลาดหลักทรัพย์ฯ
และกฎหมายที่เกี่ยวข้องกับธุรกิจของบริษัทฯ ในปี 2544 ปตท.สผ. ได้รวบรวม แก้ไขปรับปรุง
และเพิ่มเติมนโยบายและจรรยาบรรณต่าง ๆ ของ ปตท.สผ.
เป็นคู่มือเรียกว่าหลักการกำกับดูแลกิจการของ ปตท.สผ.
ที่บริษัทคาดหวังจากบุคลากรทุกระดับของ ปตท.สผ. ตั้งแต่กรรมการ ฝ่ายจัดการ พนักงาน
ผู้ปฏิบัติงานสมทบ
และพนักงานของผู้รับจ้างซึ่งเป็นมาตรฐานความประพฤติที่ดีทั้งที่มีอยู่แล้ว และที่ได้กำหนดเพิ่มเติม
หลักการกำกับดูแลกิจการของ ปตท.สผ. นี้จึงเป็นหลักการที่บุคลากรของ ปตท.สผ.
พึ่งต้องปฏิบัติให้สอดคล้องและปลูกฝั่งให้เกิดขึ้นในทุกระดับต่อไป

ในการกำกับดูแลกิจการผู้ที่บทบาทสำคัญยิ่ง คือ คณะกรรมการบริษัท โดย ของ ปตท.สผ.
ประกอบด้วย ผู้ทรงคุณวุฒิ 15 ท่าน โดยปี 2544 ได้มีการเปลี่ยนแปลงประธานกรรมการบริษัทใหม่
เมื่อวันที่ 29 พฤษภาคม 2544 โดยแต่งตั้งให้ นายมนู เลี่ยวไพโรจน์ เป็นประธานกรรมการบริษัท
แม้ว่าจะเป็นผู้ที่ดำรงตำแหน่งประธานกรรมการของบริษัท ปตท. จำกัด (มหาชน) ซึ่ง
เป็นผู้ถือหุ้นใหญ่ของ ปตท.สผ. ด้วยก็ตาม
แต่เนื่องจากมีการแบ่งแยกหน้าที่ระหว่างคณะกรรมการบริษัทและกรรมการผู้จัดการใหญ่ผู้ทำหน้าที่ผู้บริหารสูงสุดของ
ปตท.สผ. ไว้อย่างชัดเจน การบริหารงานจึงไม่ประสบปัญหาใด ๆ ที่เป็นอุปสรรคต่อการตัดสินใจ
คณะกรรมการทุกคนมีอิสระที่จะแสดงความคิดเห็นต่อการดำเนินการของบริษัท
โดยมีเจตนาร่วมกันที่จะกำกับดูแลให้การดำเนินการของฝ่ายจัดการเป็นไปอย่างมีประสิทธิภาพ
ถูกต้อง และเที่ยงธรรม

ในปี 2544 ปตท.สผ. ได้จัดให้มีการประชุมคณะกรรมการบริษัท 12 ครั้ง
และคณะกรรมการตรวจสอบ 6 ครั้ง และการประชุมสามัญผู้ถือหุ้น 1 ครั้ง
โดยได้พิจารณาดูแลภารกิจของกลุ่มบริษัทให้ดำเนินไปอย่างมีประสิทธิภาพตรงตามวัถตุประสงค์และกลยุทธที่คณะกรรมการกำหนด
และอยู่ในแนวทางที่ผู้ถือหุ้นเห็นชอบ ถูกต้องตามกฎหมาย ข้อบังคับบริษัท
และกฎเกณฑ์ที่เกี่ยวข้องกับธุรกิจ

ในส่วนคณะกรรมการเฉพาะเรื่องอันได้แก่คณะกรรมการสรรหา ปตท.สผ. ได้ให้คณะกรรมการ
ปตท. ซึ่งเป็นผู้ถือหุ้นใหญ่เป็นผู้พิจารณาตามคุณสมบัติและคุณลักษณะที่ ปตท.สผ.
ได้พิจารณาให้ความสำคัญกับองค์ประกอบของคณะกรรมการที่มีความรู้ ประสบการณ์
และความชำนาญในสาขาต่าง ๆ กัน เพื่อให้
ผลการพิจารณาของเรื่องที่ได้นำเสนอต่อคณะกรรมการ
ได้รับการไตร่ตรองและกลั่นกรองอย่างรอบคอบในหลาย ๆ มุมมองและประสบการณ์ อนึ่ง
สำหรับคณะกรรมการกำหนดค่าตอบแทนนั้น ปตท.สผ. ยังมิได้กำหนดให้มีขึ้นในปี 2544 นี้

ในรอบปีที่ผ่าน ปตท.สผ. ได้มีการเปิดเผยข้อมูลที่เป็นสาระสำคัญต่อการดำเนินการต่าง ๆ
ของบริษัทต่อผู้ถือหุ้นทั่วไปอย่างครบถ้วน ถูกต้อง และโปร่งใส นอกจากนี้
บริษัทยังได้จัดให้มีการจัดทำ Roadshow ประจำปีทั้งในและต่างประเทศ
เพื่อรายงานความก้าวหน้าของการดำเนินธุรกิจให้กับนักลงทุน
และผู้สนใจทั้งชาวไทยและชาวต่างชาติได้ทราบอีกด้วย

นอกจากนี้ ในปี 2544
นับเป็นปีแรกที่คณะกรรมการบริษัทได้จัดทำแบบประเมินผลการดำเนินงานของคณะกรรมการบริษัท
ทั้งนี้ ผลการประเมินฯ ของคณะกรรมการบริษัทเห็นว่า
คณะกรรมการบริษัทในภาพรวมแล้วได้ปฏิบัติหน้าที่อย่างครบถ้วนถูกต้องตามภาระหน้าที่ความรับผิดชอบที่ได้รับมอบหมาย
รวมทั้งได้ให้ข้อเสนอแนะในการปรับปรุงการดำเนินงานของบริษัทในด้านต่าง ๆ
และคณะกรรมการบริษัทยังมีความประสงค์ให้ฝ่ายจัดการเพิ่มประสิทธิภาพ และมูลค่าหุ้นในปี 2545
โดยเน้นความสนใจในผลกระทบต่อสิ่งแวดล้อมและสังคมของโครงการต่าง ๆ
การจัดทำการศึกษาเกี่ยวกับการบริหารความเสี่ยงทั้งในแง่การบริหารการจัดการและการลงทุน
โดยเฉพาะการลงทุนในต่างประเทศ และการสร้างความเข้มแข็งในระบบของการตรวจสอบภายใน
หรือคณะกรรมการตรวจสอบเพื่อช่วยสนับสนุนฝ่ายจัดการด้วย

สำหรับคณะกรรมการตรวจสอบได้จัดทำแบบประเมินผลการดำเนินงานมาเป็นปีที่สามแล้ว
โดยเห็นว่าได้ปฏิบัติหน้าที่ตามนโยบาย แนวทางปฏิบัติที่ดีของคณะกรรมการตรวจสอบ
หลักการกำกับดูแลกิจการที่ดี กฎระเบียบของ ปตท.สผ. ตลาดหลักทรัพย์แห่งประเทศไทย
และกฎหมายที่เกี่ยวข้อง เพื่อให้การปฏิบัติงานของ ปตท.สผ.
บรรลุวัตถุประสงค์อย่างถูกต้องตามกฎระเบียบที่กำหนดไว้ และในปี 2544 ปตท.สผ.
ได้ให้ผู้สอบบัญชี ฝ่ายตรวจสอบ
และฝ่ายบัญชีแสดงความคิดเห็นเกี่ยวกับการทำงานร่วมกับคณะกรรมการตรวจสอบด้วย
โดยทุกฝ่ายได้แสดงความเห็นว่าได้รับประโยชน์และการทำงานร่วมกับคณะกรรมการตรวจสอบได้เป็นอย่างดี
และในปี 2545
คณะกรรมการตรวจสอบต้องการให้ทุกฝ่ายที่เกี่ยวข้องได้ให้ความสนับสนุนด้านการจัดทำงบการเงิน
ระบบการควบคุมภายใน และการบริหารความเสี่ยงให้มากขึ้น

11.5 การดูแลเรื่องการใช้ข้อมูลภายใน

ปตท.สผ. ได้กำหนดในหลักการกำกับดูแลกิจการของ ปตท.สผ. ไว้อย่างชัดเจนในเรื่อง
นโยบายเกี่ยวกับความลับของ ปตท.สผ. และ นโยบายเกี่ยวกับการซื้อขายหลักทรัพย์
โดยกำหนดให้การใช้ข้อมูลภายในร่วมกันต้องอยู่ในกรอบที่ถือเป็นหน้าที่และความรับผิดชอบที่ตนได้รับมอบหมายเท่านั้นมี
มาตรการส่งเสริมการงดซื้อขายหุ้น ปตท.สผ. ชั่วคราวในบางช่วงเวลาที่ ปตท.สผ.
ต้องเปิดเผยหรือเพิ่มเติมสารสนเทศที่สำคัญให้แก่ตลาดหลักทรัพย์ฯ เช่น
การประกาศงบการเงินประจำไตรมาสและประจำปี โดยให้กรรมการ
ฝ่ายจัดการตั้งแต่ระดับฝ่ายขึ้นไป ผู้ปฏิบัติงานสมทบที่อยู่ในตำแหน่งระดับสูง
และพนักงานที่มีส่วนเกี่ยวข้องกับการจัดเตรียม หรือได้รับทราบข้อมูลภายในที่สำคัญงดการซื้อขายหุ้น
ปตท.สผ. และยังสนับสนุนให้บุคลากรทุกระดับได้ถือหุ้นระยะยาวอย่างน้อย 3 เดือน
นับจากวันที่มีการซื้อหรือขายหุ้น ปตท.สผ. ครั้งสุดท้ายอีกด้วย

6.  บุคลากร

11.6.1 ปตท.สผ. มีจำนวนพนักงานทั้งสิ้น ณ วันที่ 31 ธันวาคม 2544 617 คน

11.6.2 ปตท.สผ. ไม่มีการเปลี่ยนแปลงจำนวนพนักงานอย่างมีนัยสำคัญ
และไม่มีข้อพิพาทด้านแรงงานที่สำคัญในระยะ 3 ปีที่ผ่านมาเลย

3.  ผลตอบแทนรวมของพนักงาน (เงินเดือน โบนัส และเงินสมทบกองทุนสำรองเลี้ยงชีพ)
    สำหรับพนักงาน ณ วันที่ 31 ธันวาคม 2544 เป็นจำนวนรวมทั้งสิ้น 569,077,246 บาท

11.6.4 จำนวนพนักงานในแต่ละสายงานหลักเป็น ดังนี้

(1) สายงานขึ้นตรงกับกรรมการผู้จัดการใหญ่ 38 คน

(2) สายงานพัฒนากลยุทธและพัฒนาศักยภาพ 33 คน

(3) สายงานปฏิบัติการ 279 คน

(4) สายงานโครงการร่วมทุน 17 คน

(5) สายงานพัฒนาธุรกิจ 23 คน

(6) สายงานเทคนิค 68 คน

(7) สายงานบริการธุรกิจ 103 คน

(8) สายงานการเงินและการบัญชี 56 คน

11.6.5 นโยบายในการพัฒนาพนักงาน

ปตท.สผ. ตระหนักดีว่าทรัพยากรบุคคลเป็นปัจจัยที่สำคัญยิ่งต่อการสร้างความสามารถในการแข่งขัน
และนำพาองค์กรไปสู่ความเป็นสากล เพื่อให้สอดคล้องกับวิสัยทัศน์และพันธกิจของบริษัทฯ
ปตท.สผ.จึงได้เร่งพัฒนาและเสริมสร้างระบบการบริหารและพัฒนาทรัพยากรบุคคล
ตลอดจนกำหนดให้มีแผนและดำเนินการพัฒนาพนักงานทุกระดับอย่างต่อเนื่องเป็นรายบุคคล ทั้งนี้
สามารถสรุปแนวทางการพัฒนาทรัพยากรบุคคลของ ปตท.สผ. ได้ดังนี้

1) กำหนดนโยบายการพัฒนาทรัพยากรบุคคลที่สอดคล้องกับวิสัยทัศน์ พันธกิจและค่านิยมของบริษัทฯ
เพื่อรองรับการดำเนินงาน และการเติบโตของบริษัทฯ โดยมุ่งพัฒนาความรู้ ทักษะ
และความสามารถในงาน ทั้งทางด้านเทคนิคและวิชาชีพด้านต่าง ๆ ความปลอดภัยและสิ่งแวดล้อม
เทคโนโลยีสารสนเทศ ภาษาอังกฤษ และทักษะทางด้านการบริหารจัดการ
รวมทั้งการเสริมสร้างวัฒนธรรมองค์กร
และสภาพแวดล้อมที่เอื้ออำนวยในการพัฒนาทรัพยากรบุคคลที่มีคุณธรรม จริยธรรม
และมีความกระตือรือล้นในการเรียนรู้และพัฒนาตนเอง เพื่อพัฒนาบริษัทฯไปสู่องค์กรแห่งการเรียนรู้
และทุ่มเทปฏิบัติงานในความรับผิดชอบอย่างเต็มที่ เพื่อให้บรรลุผลงานที่เป็นเลิศ

2) การประเมินผลการปฏิบัติงานเพื่อการพัฒนาพนักงาน (Performance Development
Appraisal) และการประเมินทักษะความสามารถของพนักงาน (Competencies Development
Assessment) เพื่อเป็นแนวทางในการวิเคราะห็ความจำเป็นในการพัฒนา ทรัพยากรบุคคล

3) การวางแผนพัฒนาทรัพยากรบุคคล ให้สอดคล้องกับนโยบายฯ
และความจำเป็นในการพัฒนาทรัพยากรบุคคล โดยการพัฒนาสายอาชีพ (Career Development)
เพื่อเป็นแนวทางให้ผู้บริหารและพนักงานได้รับการพัฒนาความรู้ ทักษะ
และความสามารถที่จำเป็นในงานปัจจุบัน และเพื่อรองรับการเติบโตในอนาคต
ตลอดจนเรียนรู้วิธีการทำงาน การตัดสินใจ การแก้ปัญหาในสถานการณ์ต่างๆ
รวมทั้งการวิเคราะห์และร่วมวางแผนพัฒนาบุคลากรระหว่างพนักงาน ผู้บังคับบัญชา และผู้เกี่ยวข้อง
โดยกำหนดแผนพัฒนา ทั้งเป็นกลุ่มและเป็นรายบุคคล (Employees Development Plan)
อย่างเป็นระบบ เหมาะสม และต่อเนื่องอย่างมีประสิทธิภาพ

4) การดำเนินการพัฒนาทรัพยากรบุคคลตามแผนฯที่กำหนด โดยการจัดการฝึกอบรมทั้งภายในองค์กร
และส่งเข้ารับการอบรมภายนอก การฝึกอบรมในงาน (On-the job Training) ทั้งระยะสั้น
และระยะยาว การมอบหมายพนักงานไปปฏิบัติงานต่างประเทศ (International Assignment)
การส่งพนักงานไปปฏิบัติงานกับบริษัทร่วมทุน (Secondment) การศึกษาดูงาน การหมุนเวียนงาน
การทดลองปฏิบัติงาน และระบบพี่เลี้ยงเพื่อช่วยเหลือให้คำแนะนำในการพัฒนาพนักงาน การสัมมนา
แลกเปลี่ยนความรู้ รวมทั้งการเรียนรู้ด้วยตนเองโดยผ่านเทคโนโลยี่สารสนเทศ และห้องสมุด

5) พัฒนากลไกการบริหารการพัฒนาทรัพยากรบุคคล โดยผ่านบทบาท
และการมีส่วนร่วมของผู้บังคับบัญชา ผู้รับผิดชอบพนักงานในสายวิชาชีพ (Homebase)
และที่ปรึกษาการพัฒนาฯ (Career Counselor) รวมทั้งผู้เกี่ยวข้องทุกฝ่าย
ในการจัดทำแผนอัตรากำลัง แผนการพัฒนาพนักงานรายบุคคล ติดตามดูแลการดำเนินการตามแผน
และการประเมินผลโครงการพัฒนา เพื่อให้บรรลุวัตถุประสงค์อย่างมีประสิทธิภาพ